**Ο Φαύλος Κύκλος**

Pathwork Guide Διάλεξη Αρ.50 / 24 Απριλίου 1959

Αγαπητοί μου φίλοι, σας χαιρετίζω. Ο Θεός να ευλογεί αυτή τη συνάντηση, ο Θεός να σας ευλογεί όλους.

Απόψε θα μιλήσω για έναν από τους φαύλους κύκλους που είναι πολύ κοινός στους ανθρώπους και που σε κάποιο βαθμό, λειτουργεί σε κάθε ανθρώπινη ψυχή. Τις περισσότερες φορές ζει στο υποσυνείδητο, παρ’ όλο που κάποια τμήματα αυτού του κύκλου μπορεί να είναι συνειδητά. Είναι σημαντικό σε αυτή την εργασία να ακολουθήσετε τον κύκλο μέχρι να τον αποκαλύψετε τελείως, διαφορετικά δεν θα μπορέσετε να τον διαλύσετε. Τα λόγια μου δεν απευθύνονται τόσο στο συνειδητό μυαλό σας, στη διάνοιά σας, αλλά στο επίπεδο των συναισθημάτων σας όπου αυτός ο κύκλος υπάρχει.

Ακόμα κι αν αντιλαμβάνεστε ορισμένα τμήματα του φαύλου κύκλου, χρησιμοποιήστε αυτά τα λόγια για να αναζητήσετε και όλα τα άλλα τμήματα του που ακόμα δεν τα αντιλαμβάνεστε. Ίσως να υπάρχουν μερικοί ανάμεσά σας που δεν αντιλαμβάνονται κανένα τμήμα αυτού του κύκλου. Στην περίπτωση αυτή, αρχικά αυτά τα λόγια θα σας καθοδηγήσουν για να συνειδητοποιήσετε τουλάχιστον ένα τμήμα του. Αυτό δεν θα είναι ιδιαίτερα δύσκολο επειδή πολλά από τα συμπτώματά σας θα σας δείξουν με εύκολο τρόπο ότι παρ’ όλο που δεν έχετε συνειδητοποιήσει αυτόν τον κύκλο, εκείνος ζει μέσα σας. Παρ’ όλα αυτά, μην θεωρήσετε ότι αυτό που σας λέω σημαίνει πως σκέφτεστε συνειδητά και αντιδράτε ανάλογα σε ότι έχει σχέση με τον φαύλο κύκλο. Συνειδητοποιήστε ότι είναι κρυμμένος. Από εσάς εξαρτάται να συνειδητοποιήσετε την αλυσιδωτή αντίδραση μέσα από την εργασία σας σ’ αυτό το μονοπάτι της ανακάλυψης και της εξέλιξης του εαυτού σας. Η συνειδητοποίηση αυτών των κρυφών τάσεων θα σας απελευθερώσει και θα σας κάνει νικητές.

Οι περισσότεροι φίλοι μου αντιλαμβάνεστε ότι υπάρχει ένας παράλογος τρόπος σκέψης, αισθήματος και αντίδρασης σε κάθε προσωπικότητα, ακόμα κι αν συνειδητά μπορεί να ξέρετε ότι υπάρχει μια καλύτερη λογική. Τα πάντα στο ασυνείδητο είναι πρωτόγονα, αδαή και πολύ συχνά παράλογα, αν και ακολουθούν κάποια περιορισμένη δική τους λογική.

Ο φαύλος κύκλος που είναι το θέμα μου απόψε ξεκινά στην παιδική ηλικία, εκεί όπου δημιουργούνται όλες οι εντυπώσεις. Το παιδί είναι αβοήθητο, χρειάζεται φροντίδα, δεν μπορεί να σταθεί στα πόδια του, δεν μπορεί να πάρει ώριμες αποφάσεις, δεν μπορεί να αποδεσμευτεί από τα αδύναμα και εγωιστικά κίνητρα και γι’ αυτό εξαρτάται σε κάποιο βαθμό από άλλους ανθρώπους. Ως εκ τούτου, δεν γίνεται ο παιδί να αισθάνεται ανιδιοτελή αγάπη. Ο ώριμος ενήλικας την αποκτά καθώς μεγαλώνει με την προϋπόθεση ότι το σύνολο της προσωπικότητάς του ωριμάζει αρμονικά και ότι καμία από τις παιδαριώδεις αντιδράσεις δεν παραμένει κρυμμένη στο ασυνείδητο. Αν παραμείνει εκεί, μόνο ένα τμήμα της προσωπικότητας θα μεγαλώσει ενώ ένα άλλο πολύ σημαντικό τμήμα θα παραμείνει ανώριμο. Υπάρχουν πολύ λίγοι ενήλικες που είναι εξίσου ώριμοι συναισθηματικά όσο και διανοητικά.

Το παιδί επιθυμεί να το αγαπούν. Για την ακρίβεια, έχει ανάγκη να το αγαπούν. Εάν υπήρχε κάποιος ενήλικας που θα μπορούσε να του προσφέρει αγάπη παρόμοια με την θεία αγάπη, δεν θα προέκυπτε η σύγκρουση που συζητάμε εδώ. Όμως ακόμα και σε αυτή την περίπτωση, τα εσωτερικά προβλήματα μιας οντότητας δεν θα λύνονταν ποτέ. Επειδή τίποτα δεν μπορεί να λυθεί πραγματικά μόνο και μόνο με το τι μπορεί ή τι δεν μπορεί να κάνει κάποιος άλλος. Αυτός είναι ο λόγος που η ζωή σε αυτόν τον ατελή και μη εξαγνισμένο πλανήτη είναι απαραίτητη για κάθε ψυχή που δεν είναι ακόμα αγνή.

Το παιδί έρχεται σε επαφή με ένα λιγότερο ή περισσότερο ατελές περιβάλλον που φέρνει τα εσωτερικά του προβλήματα στο προσκήνιο. Λόγω της έλλειψης της θείας αγάπης, το παιδί μέσα στην άγνοιά του ποθεί μια αποκλειστική αγάπη που δεν είναι ούτε θεία, ούτε ανθρωπίνως δυνατή. Η αγάπη που θέλει είναι εγωιστική. Δεν θέλει να μοιραστεί την αγάπη με άλλους, ούτε με τα αδέρφια του, ούτε καν και με τον άλλο γονιό. Το παιδί ασυνείδητα, ζηλεύει συχνά και τους δύο γονείς. Ωστόσο, αν οι γονείς δεν αγαπιούνται, το παιδί υποφέρει ακόμα περισσότερο. Έτσι, η πρώτη σύγκρουση προκύπτει από δύο αντίθετες επιθυμίες. Από τη μια πλευρά το παιδί θέλει την αποκλειστική αγάπη κάθε γονιού, από την άλλη υποφέρει αν οι γονείς του δεν αγαπιούνται. Δεδομένου ότι είναι ατελής η ικανότητα για αγάπη κάθε γονέα, το παιδί δεν καταλαβαίνει ότι παρ’ όλες τις ατέλειες τους, οι περισσότεροι γονείς εξακολουθούν να έχουν την ικανότητα να αγαπάνε παραπάνω από ένα άτομο. Ωστόσο, αν ο γονέας αγαπάει και άλλους ανθρώπους, το παιδί αισθάνεται ότι το αποκλείουν και ότι το απορρίπτουν. Με λίγα λόγια, δεν μπορεί να ικανοποιηθεί ποτέ η λαχτάρα του παιδιού για αποκλειστική αγάπη. Επιπλέον, κάθε φορά που δεν επιτρέπεται στο παιδί να κάνει αυτό που θέλει, αυτό αποτελεί άλλη μια «απόδειξη» για το παιδί ότι δεν το αγαπούν επαρκώς.

Αυτή η απογοήτευση κάνει το παιδί να αισθάνεται απόρριψη και αυτή με τη σειρά της, προκαλεί μίσος, πίκρα, έχθρα και επιθετικότητα. Αυτό είναι το δεύτερο μέρος του φαύλου κύκλου. Η ανάγκη για αγάπη που δεν γίνεται να ικανοποιηθεί προκαλεί μίσος και έχθρα για αυτούς τους ανθρώπους που κάποιος αγαπάει περισσότερο. Σε γενικές γραμμές, αυτή είναι η δεύτερη σύγκρουση του ανθρώπου που μεγαλώνει. Αν το παιδί μισούσε κάποιον που δεν τον αγαπούσε, αν αγαπούσε με τον δικό του τρόπο και δεν επιθυμούσε την αγάπη ως αντάλλαγμα, αυτή η σύγκρουση δεν θα προέκυπτε. Το γεγονός ότι υπάρχει μίσος προς το πρόσωπο που κάποιος αγαπά πολύ, δημιουργεί μια μεγάλη σύγκρουση στην ανθρώπινη ψυχή. Είναι αυτονόητο ότι το παιδί νιώθει ντροπή γι’ αυτά τα αρνητικά συναισθήματα και ως εκ τούτου, τοποθετεί αυτή τη σύγκρουση στο υποσυνείδητο όπου εκεί θεριεύει. Το μίσος προκαλεί ενοχή επειδή το παιδί μαθαίνει από νωρίς ότι είναι κακό, λάθος και αμαρτία να μισεί, ιδιαίτερα τους γονείς του που υποτίθεται πως πρέπει να τους αγαπά και να τους τιμά. Αυτή η ενοχή που συνεχίζει να ζει στο υποσυνείδητο, είναι αυτή που προκαλεί στην ενήλικη προσωπικότητα κάθε είδους εσωτερικές και εξωτερικές συγκρούσεις. Επιπλέον, οι άνθρωποι δεν μπορούν να αντιληφθούν τις ρίζες αυτών των συγκρούσεων έως ότου αποφασίσουν να βρουν τι κρύβεται στο υποσυνείδητό τους.

Αναπόφευκτα, η ενοχή προκαλεί μια ακόμα αντίδραση. Καθώς το άτομο αισθάνεται ένοχο, το ασυνείδητο του λέει: «Επιθυμώ να τιμωρηθώ». Έτσι αναδύεται ο φόβος της τιμωρίας στην ψυχή, που και αυτός είναι σχεδόν πάντα ασυνείδητος. Ωστόσο, οι εκδηλώσεις του μπορούν να βρεθούν σε διάφορα συμπτώματα, που αν τα ακολουθήσει κανείς, θα οδηγήσουν τελικά στις αλυσιδωτές αντιδράσεις που θα περιγράψω στη συνέχεια.

Με το φόβο της τιμωρίας έρχεται και μια ακόμα αντίδραση. Κάθε φορά που είστε ευτυχισμένοι και απολαμβάνετε κάτι με ευχαρίστηση, παρ’ όλο που αυτό είναι φυσιολογικό, αισθάνεστε ότι δεν το αξίζετε. Η ενοχή που έχει το παιδί επειδή μισεί τους πιο αγαπημένους του, το πείθει ότι δεν του αξίζει κάτι καλό, ευχάριστο ή απολαυστικό. Το παιδί αισθάνεται ότι αν γίνει ποτέ ευτυχισμένο, αναπόφευκτα θα τιμωρηθεί ακόμα περισσότερο. Γι’ αυτό, ασυνείδητα, το παιδί αποφεύγει την ευτυχία και νομίζει ότι μπορεί μ’ αυτόν τον τρόπο να εξιλεωθεί και να αποφύγει μια μεγαλύτερη τιμωρία. Η αποφυγή της ευτυχίας δημιουργεί καταστάσεις και μοτίβα που φαίνεται ότι καταστρέφουν όσα επιθυμεί πολύ στη ζωή.

Ο φόβος της ευτυχίας είναι αυτός που οδηγεί ένα άτομο σε κάθε είδους νοσηρές αντιδράσεις, συμπτώματα, προσπάθειες και χειραγώγηση των συναισθημάτων, ακόμα και σε πράξεις που έμμεσα δημιουργούν μοτίβα που μοιάζουν σαν να έγιναν άθελά του, χωρίς να ευθύνεται η προσωπικότητα γι’ αυτά. Έτσι δημιουργείται μια ακόμα σύγκρουση. Από τη μια πλευρά, η προσωπικότητα λαχταρά να είναι ευτυχισμένη και ικανοποιημένη, από την άλλη πλευρά ο φόβος της ευτυχίας της απαγορεύει να ικανοποιηθεί. Παρ’ όλο που η επιθυμία για την ευτυχία δεν μπορεί ποτέ να πάψει να υπάρχει, εξαιτίας της βαθιά κρυμμένης ενοχής, όσο περισσότερο επιθυμεί κάποιος την ευτυχία, τόσο πιο ένοχος αισθάνεται. Πολλές ατομικές και μαζικές εντυπώσεις συλλέγονται στην πορεία και όλες ενισχύουν αυτή την αλυσιδωτή αντίδραση.

Ο φόβος της τιμωρίας και ο φόβος ότι σε κάποιον δεν του αξίζει η ευτυχία, δημιουργούν μια ακόμα πιο περίπλοκη αντίδραση. Ο ασυνείδητος νους σκέφτεται: «Φοβάμαι να με τιμωρήσουν οι άλλοι, παρ’ όλο που ξέρω ότι μου αξίζει. Είναι πολύ χειρότερο να με τιμωρήσουν οι άλλοι γιατί τότε θα βρίσκομαι πραγματικά στο έλεος τους, είτε αυτοί είναι άνθρωποι, η μοίρα, ο Θεός ή η ίδια η ζωή. Αλλά αν τιμωρούσα εγώ τον εαυτό μου θα μπορούσα τουλάχιστον να αποφύγω την ταπείνωση και την κατάντια να με τιμωρήσουν εξωτερικές δυνάμεις». Αυτές οι βασικές συγκρούσεις της αγάπης και του μίσους, της ενοχής και του φόβου της τιμωρίας υπάρχουν σε κάθε προσωπικότητα. Μόνο ο βαθμός τους διαφέρει. Η παθολογική επιθυμία για αυτοτιμωρία που οφείλεται στα λανθασμένα συμπεράσματα και στην άγνοια υπάρχει, σε κάποιο βαθμό, σε όλους τους ανθρώπους.

Έτσι, η προσωπικότητα αυτοτιμωρείται. Αυτό γίνεται με διάφορους τρόπους. Είτε με μια σωματική ασθένεια που δημιουργεί η ψυχή ή με διάφορες κακοτυχίες, δυσκολίες, αποτυχίες και συγκρούσεις σε διάφορους τομείς της ζωής. Σε κάθε περίπτωση, η περιοχή που θα επηρεαστεί εξαρτάται από τις ατομικές εντυπώσεις που διαμόρφωσε το παιδί και που τις κουβαλά στη ζωή του μέχρι τελικά να τις ανακαλύψει και να τις διαλύσει. Έτσι, αν υπάρχει μια εντύπωση που αφορά, για παράδειγμα, στο επάγγελμα και την καριέρα, αυτή θα ενισχυθεί από την έμφυτη επιθυμία για αυτοτιμωρία και θα προκύπτουν συνεχώς δυσκολίες στη ζωή του ατόμου σε σχέση μ’ αυτό το θέμα. Ή αν υπάρχει μια εντύπωση που συνδέεται με την αγάπη και το γάμο, το ίδιο μοτίβο θα ισχύσει και εκεί.

Επομένως, εάν και όταν δεν μπορείτε να εκπληρώσετε μια συνειδητή και θεμιτή επιθυμία σας και εξετάζοντας τη ζωή σας ανακαλύπτετε ένα μοτίβο σύμφωνα με το οποίο σας απογοητεύει διαρκώς η μη εκπλήρωση της συνειδητής επιθυμίας σας, είτε επειδή δεν φταίτε εσείς ή επειδή η μοίρα είναι σκληρή μαζί σας, μπορείτε να είστε βέβαιοι ότι όχι απλά υπάρχει μια εσφαλμένη εντύπωση και ένα λάθος συμπέρασμα μέσα σας, αλλά κι ότι είναι παρούσα η ανάγκη σας για αυτοτιμωρία.

Μια περαιτέρω αλυσιδωτή αντίδραση σε αυτόν τον φαύλο κύκλο είναι ο διχασμός της προσωπικότητας μέσα στις τάσεις των επιθυμιών της. Ο αρχικός διχασμός μεταξύ της αγάπης και του μίσους που ξεκίνησε τον φαύλο κύκλο προκαλεί και άλλους διχασμούς όπως μπορείτε να δείτε τώρα πια πολύ ξεκάθαρα. Ένα από τα συγκρουόμενα συναισθήματα είναι η ανάγκη για αυτοτιμωρία και το άλλο είναι η ταυτόχρονη επιθυμία σας να αποφύγετε την τιμωρία. Έτσι, ένα κρυφό κομμάτι σας ισχυρίζεται πως: «Ίσως μπορώ να την αποφύγω. Ίσως μπορώ να εξιλεωθώ με άλλο τρόπο για τη μεγάλη ενοχή που έχω για το μίσος μου». Η φανταστική εξιλέωση ισοδυναμεί με ένα είδος διαπραγμάτευσης. Αυτό το κάνει κάποιος που βάζει τόσο υψηλά πρότυπα στον εαυτό του ώστε να είναι αδύνατον στην πραγματικότητα να μπορέσει να ανταποκριθεί σ’ αυτά. Αυτή η εσωτερική φωνούλα υποστηρίζει: «Αν είμαι τέλειος, αν δεν έχω κανένα ελαττώματα και καμία αδυναμία, αν είμαι ο καλύτερος σε οτιδήποτε κάνω, τότε μπορώ να επανορθώσω για το μίσος και τη μνησικακία του παρελθόντος». Και δεδομένου ότι κάποτε είχατε απωθήσει αυτή τη φωνούλα στο ασυνείδητο, αυτή δεν πέθανε. Εξακολουθεί να είναι ζωντανή στο παρόν.

Μπορείτε να ξεπεράσετε κάτι μόνο όταν το βγάλετε στην επιφάνεια. Αυτός είναι ο λόγος για τον οποίο το παλιό μίσος υπάρχει ακόμα μέσα σας. Αυτός είναι επίσης ο λόγος που συνεχώς αισθάνεστε ένοχοι. Αν ήταν πράγματι κάτι που αφορά το παρελθόν, δεν θα αισθανόσαστε διαρκώς αυτή την έντονη ενοχή, παρ’ όλο που η ενοχή δεν είναι συνειδητή. Νομίζετε ότι με το να είστε τέλειοι μπορείτε να αποφύγετε την τιμωρία. Με αυτόν τον τρόπο δημιουργείται μια δεύτερη συνείδηση. Στην πραγματικότητα υπάρχει μόνο μια συνείδηση: είναι ο ανώτερος εαυτός, που είναι αιώνιος και άφθαρτος. Είναι ο θεϊκός σπινθήρας του κάθε ανθρώπου. Μην συγχέετε αυτή τη συνείδηση με τη δεύτερη συνείδηση που δημιουργήθηκε τεχνητά, από καταναγκασμό, για να εξιλεωθείτε για μια υποθετική αμαρτία ή ακόμα και για ένα αληθινό ελάττωμα. Δεν μπορείτε να εξιλεωθείτε ούτε για τις φανταστικές αμαρτίες, ούτε για τα αληθινά ελαττώματα με μια τεχνητή συνείδηση που έχει υπερβολικές απαιτήσεις. Στην πραγματικότητα, κανείς δεν χρειάζεται να τιμωρηθεί. Όπως ήδη γνωρίζετε, ο τρόπος για να εξαλείψετε τα ελαττώματά σας είναι πολύ διαφορετικός και πολύ πιο εποικοδομητικός από αυτόν. Εάν και όταν μπορέσετε τελικά να ξεχωρίσετε αυτές τις δύο συνειδήσεις, θα έχετε κάνει ένα μεγάλο βήμα προόδου.

Η καλή και αγνή θεία συνείδηση ασχολείται, φυσικά, με την πρόοδό σας, με την πνευματική σας εξέλιξη και με την εκπλήρωση του ατομικού σας έργου στη ζωή. Ασχολείται επίσης και με τον προσωπικό σας νόμο. Όταν λέω προσωπικό νόμο, αυτό δεν πρέπει να παρεξηγηθεί. Αυτό δεν σημαίνει το είδος συμπεριφοράς που επιδεικνύουν οι ισχυρογνώμονες, οι πρωτόγονοι, οι υποανάπτυκτοι ή οι αντικοινωνικοί άνθρωποι. Αυτό δεν σημαίνει να ζει κανείς σε ένα οχυρό, με τους δικούς του εγωιστικούς νόμους, διαχωρισμένος από τους άλλους. Τέτοιοι άνθρωποι δεν αψηφούν μόνο τους νόμους της κυβέρνησής τους αλλά και τον θείο νόμο. Ο προσωπικός νόμος στον οποίο αναφέρομαι είναι μέρος του θείου νόμου. Παραμένει πάντοτε στο πλαίσιο του θείου νόμου και δεν τον αντικρούει. Ωστόσο, κάθε τέκνο του Θεού έχει διαφορετική εξέλιξη και διαφορετικό χαρακτήρα και ιδιοσυγκρασία. Κάθε άνθρωπος έχει διαφορετικές ιδιότητες και αδυναμίες. Γι’ αυτό, κάθε άνθρωπος χρειάζεται κάτι διαφορετικό σε κάθε ζωή και συχνά, κάτι διαφορετικό για κάθε περίοδο μέσα στην ίδια ζωή. Αυτό που ισχύει για έναν άνθρωπο δεν ισχύει απαραιτήτως και για τους άλλους.

Ο θείος νόμος είναι ευρύς και πολύ ευέλικτός. Δεν γνωρίζει τίποτα από την ακαμψία και τις γενικεύσεις των ανθρώπινων παρερμηνειών του θείου νόμου. Αυτές οι παρερμηνείες μπορούν να κάνουν κάποια άτομα να κλειστούν στον εαυτό τους. Αισθάνονται έντονα αυτά που περιμένουν οι άλλοι από αυτούς και ό,τι συνειδητά πιστεύουν ότι είναι σωστό, τους καταπιέζει. Μπορεί ακόμα τα εγωιστικά τους ένστικτα να είναι τόσο ισχυρά ώστε η αληθινή και θεία συνείδησή τους να έχει αυτή την επίδραση, αλλά μπορεί και να τους καθοδηγεί σύμφωνα με το ατομικό σχέδιο της ζωής τους.

Έτσι, μπορεί το περιβάλλον να σας οδηγεί να κάνετε κάτι που είναι σωστό, αλλά παρ’ όλα αυτά να μην είναι το σωστό για σας. Από την άλλη πλευρά, μπορεί αρχικά αυτό που θέλει να κάνετε η αληθινή συνείδησή σας να φαίνεται αντίθετο προς τον ηθικό και δεοντολογικό νόμο του περιβάλλοντός σας. Μπορεί αυτό να σας ακούγεται παράξενο, αλλά αν το σκεφτείτε πιο βαθιά δεν είναι και τόσο. Η θεία σας συνείδηση δεν θα είναι ποτέ αντίθετη με την θεία ηθική και δεοντολογία. Έτσι, αν έχετε το θάρρος και την ανεξαρτησία να σκεφτείτε ποια είναι τα εξωτερικά ήθη, θα ανακαλύψετε ότι σε πολλές περιπτώσεις μπορεί να εναρμονίζονται με τον θείο νόμο, ενώ σε κάποιες άλλες όχι. Μερικές φορές τα εξωτερικά ήθη είναι άκαμπτα και παράλογα. Αν τα ακολουθήσετε πιστά μπορεί να προκαλέσετε μεγαλύτερο κακό στον εαυτό σας και στους άλλους από αυτό που θα προκαλούσατε αν ακολουθούσατε τον προσωπικό σας θείο νόμο.

Ο θείος νόμος μπορεί να προσδιοριστεί πρώτα και κύρια από το αν πληγώνει τους άλλους. Μπορεί να υπάρχουν καταστάσεις στη ζωή σας που αναπόφευκτα θα πληγώσετε τους άλλους. Αυτές οι καταστάσεις πηγάζουν από την προηγούμενη άγνοιά σας. Σε αυτές τις περιπτώσεις πρέπει να σταθμίσετε και να εξετάσετε προσεκτικά τα πράγματα, ζητώντας από τον Θεό να σας φωτίσει για το ποια απόφαση θα πληγώσει λιγότερο τους γύρω σας. Καθώς θα ακούτε τη φωνή της θείας συνείδησης σας, αυτή θα σας δώσει γαλήνη και ελευθερία. Επιτρέψτε μου να τονίσω και πάλι: Ο προσωπικός σας νόμος και το προσωπικό σας σχέδιο στην πραγματικότητα δεν μπορούν ποτέ να είναι ανήθικα. Μερικές φορές μπορεί να φαίνεται ότι είναι, σύμφωνα με τα αυστηρά ανθρώπινα πρότυπα που πάντα έχουν την τάση να ακολουθούν κάτι κατά γράμμα και όχι σύμφωνα με το βαθύτερο του νόημα. Τα άκαμπτα πρότυπα της ανθρωπότητας είναι μερικές φορές από τη φύση τους ασεβή και παθολογικά, με την ίδια έννοια που είναι και η δεύτερη, τεχνητή συνείδηση σας. Οτιδήποτε υπάρχει μέσα στο άτομο, υπάρχει και στο σύνολο της ανθρωπότητας. Μόνο με μια βαθιά αίσθηση του εαυτού σας και μόνο με απόλυτη ειλικρίνεια προς αυτόν (κάτι που πρέπει να έχετε μάθει σε κάποιο βαθμό) μπορείτε να συλλάβετε το νόημα της αληθινής και αληθινής συνείδησης, που θα σας καθοδηγήσει σωστά, εάν δεν επιτρέψετε στη φωνή της δεύτερης, της παθολογικής συνείδησης, να επικρατήσει της αληθινής συνείδησης.

Όταν σας μιλήσει η αληθινή συνείδησή σας, θα απελευθερωθείτε φίλοι μου, ανεξάρτητα από το αν τελικά οι αποφάσεις σας είναι αυτές που επιθυμούν και τα συναισθήματά σας εκείνη την ώρα. Εδώ βρίσκεται η δυσκολία: δεν υπάρχουν κανόνες. Μερικές φορές μπορεί η αληθινή και θεία συνείδησή σας να σας πει να κάνετε κάτι που δεν είναι κολακευτικό, κάτι που είναι άβολο και ενάντιο στις εγωιστικές επιθυμίες σας. Τότε δεν θα δικαιολογείται να ελπίζετε ότι η εσωτερική φωνή που σας προειδοποιεί για την εγωιστική επιθυμία σας μπορεί να είναι η παθολογική συνείδησή σας. Μερικές φορές, ο σωστός τρόπος μπορεί να είναι αυτός που σας υπαγορεύει και η αληθινή και η παθολογική συνείδηση σας και απλά να διαφέρουν τα κίνητρα τους. Σε άλλες περιπτώσεις, η αληθινή συνείδηση σας κατευθύνει προς αυτό που επιθυμείτε πιο πολύ, αλλά δεν έχετε το θάρρος να την υπακούσετε επειδή η παθολογική συνείδηση σας μιλάει πολύ δυνατά. Αυτή η φωνή λέει: «Είμαι πολύ ένοχος. Δεν πρέπει να είμαι ευτυχισμένος. Δεν μου αξίζει». Αλλά όταν θα σας μιλάει η φωνή της θείας συνείδησης σας, θα αισθάνεστε απελευθερωμένοι, θα αισθάνεστε σε πλήρη αρμονία με τον εαυτό σας και με τον κόσμο, ανεξάρτητα από το ποια απόφαση πήρατε, ανεξάρτητα από το ποιο θα είναι το αποτέλεσμα, ανεξάρτητα από το ποιες δυσκολίες υπάρχουν. Πολύ λίγοι άνθρωποι μπορούν να εισχωρήσουν ανά πάσα στιγμή στη φωνή της θείας συνείδησης και να είναι συνειδητοί όταν το κάνουν αυτό. Τους μαστιγώνει διαρκώς ο σκλάβος-οδηγός της παθολογικής συνείδησής τους, που υπάρχει εξαιτίας των αλυσιδωτών αντιδράσεων που προανέφερα.

Η δεύτερη συνείδηση, η παθολογική, έχει απαιτήσεις που είναι αδύνατον να εκπληρωθούν. Κάθε φορά που αποτυγχάνετε να ανταποκριθείτε σε αυτές τις προδιαγραφές, νιώθετε δυσανάλογα αποκαρδιωμένοι. Κάθε φορά που αποτυγχάνετε να ικανοποιήσετε την παθολογική συνείδησή σας, αισθάνεστε εντονότερα ότι δεν μπορείτε να αποφύγετε την τιμωρία. Αισθάνεστε την ανάγκη να τιμωρηθείτε περισσότερο και από όσο την αισθανόσαστε προτού δημιουργήσετε τη δεύτερη συνείδηση. Λέτε στον εαυτό σας: «Αν δεν είμαι σε θέση να είμαι τόσο καλός και τέλειος όπως θα έπρεπε να είμαι με τους περισσότερους ανθρώπους, τότε πώς μπορώ να είμαι τέλειος με αυτούς που μισώ; Ως εκ τούτου, γνωρίζω ότι μου αξίζει πολύ να με τιμωρήσουν και να με περιφρονήσουν». Οι διαπραγματεύσεις σας δεν είχαν αποτέλεσμα. Δεν θα μπορούσαν να έχουν. Έτσι, το τίμημα που πληρώνετε για τη δεύτερη συνείδηση είναι υψηλό. Πολύ υψηλότερο από το τίμημα που πρέπει να πληρώσει ο καθένας για να ζήσει μια υγιή ζωή.

Τι συμβαίνει όταν δεν μπορείτε να πετύχετε αυτούς τους στόχους; Αναπόφευκτα, το αποτέλεσμα είναι ένα αίσθημα ανεπάρκειας και κατωτερότητας. Από τη στιγμή που δεν γνωρίζετε ότι οι προδιαγραφές της παθολογικής συνείδησής σας είναι παράλογες, εξωπραγματικές και είναι αδύνατον να πραγματοποιηθούν, και από τη στιγμή που πιστεύετε, πίσω από τα τείχη της χωριστικότητας σας, ότι οι άλλοι μπορούν να είναι επιτυχημένοι ενώ εσείς όχι, αισθάνεστε εντελώς απομονωμένοι και ντροπιασμένοι για το ένοχο μυστικό του μίσους σας, αλλά και της ανικανότητάς σας να είστε καλοί και αγνοί.

Μπορεί να πείτε: «Είναι σωστό και καλό να τελειοποιηθώ». Μπορεί να πείτε: «Μήπως δεν επιθυμεί και η θεία συνείδηση αυτή την τελειότητα;» Φυσικά και την επιθυμεί. Είπα προηγουμένως ότι κάποιες φορές η θεία και η παθολογική συνείδηση μπορεί παλεύουν για το ίδιο πράγμα. Όμως αρχικά διαφέρει ο τρόπος με τον οποίο μπορεί να επιτευχθεί αυτό σε κάθε περίπτωση. Η θεία συνείδηση γνωρίζει ότι ακόμα δεν μπορείτε να είστε τέλειοι. Θέλει να σας δείξει, βήμα-βήμα, πώς να αγγίξετε την τελειότητα μέσα από διάφορα στάδια, αποδεχόμενοι τον εαυτό σας όπως είναι τώρα, χωρίς ενοχή και φόβο. Η παθολογική συνείδηση δεν γνωρίζει κάτι τέτοιο. Πρέπει να είναι τέλεια τώρα. Επιπλέον, διαφέρουν και τα κίνητρα που έχουν αυτές οι δύο φωνές. Η θεία συνείδηση έχει χρόνο. Επιθυμεί τον απώτερο στόχο προκειμένου να αγαπήσει καλύτερα. Γνωρίζει ότι η τελειότητα της θείας αλήθειας είναι ο μόνος τρόπος για να προσφέρει αγάπη και ευτυχία, για γίνει ευτυχισμένη και για να την αγαπούν.

Η δεύτερη συνείδηση παρακινείται από την αδυναμία και το φόβο. Κάνει διαπραγματεύσεις. Θέλει να αποφύγει κάτι που μπορεί να είναι ή μπορεί και να μην είναι καλό, υγιές και να της αξίζει. Εξαρτάται από το πώς βλέπει κανείς τη λεγόμενη τιμωρία. Είναι πάρα πολύ περήφανη για να συνειδητοποιήσει ότι απλά δεν μπορείτε να είστε τέλειοι ακόμα. Είναι επίσης πολύ περήφανη για να σας αφήσει να αποδεχτείτε τον εαυτό σας όπως είναι τώρα. Ως εκ τούτου, θα αισθάνεστε κατώτεροι επειδή δεν μπορείτε να ανταποκριθείτε στις υψηλές σας προδιαγραφές. Όλα τα συναισθήματα κατωτερότητας της ανθρώπινης φύσης έχουν έναν κοινό παρονομαστή. Εφ’ όσον δεν αισθάνεστε και δεν βιώνετε αυτό το γεγονός, δεν μπορείτε να απαλλαγείτε από τα αισθήματα κατωτερότητας. Πρέπει να αποκαλύψετε όλο τον φαύλο κύκλο και να δείτε την έλλειψη λογικής. Πρέπει να βιώσετε τα συναισθήματα που σας οδήγησαν να τον δημιουργήσετε. Μόνο τότε θα μπορέσετε να διαλύσετε αυτή την αλυσιδωτή αντίδραση, σημείο προς σημείο, και να δημιουργήσετε νέες αντιλήψεις μέσα στον συναισθηματικό εαυτό σας.

Όποιες αιτιολογήσεις κι αν χρησιμοποιήσετε για να εξηγήσετε τα αισθήματα κατωτερότητας που έχετε, αυτές δεν είναι ποτέ αληθινές. Οι άλλοι μπορεί πράγματι να είναι πιο επιτυχημένοι με τον έναν ή με τον άλλο τρόπο, αλλά αυτό από μόνο του δεν θα μπορούσε να σας κάνει να αισθάνεστε κατώτεροι. Χωρίς τα τεχνητά υψηλά πρότυπα, δεν θα αισθανόσαστε ποτέ την ανάγκη να είστε καλύτεροι ή έστω, εξίσου καλοί με τους άλλους σε κάθε τομέα της ζωής σας. Θα μπορούσατε να αποδεχτείτε με ηρεμία ότι οι άλλοι είναι καλύτεροι ή τα καταφέρνουν καλύτερα σε κάποιους τομείς της ζωής, ενώ εσείς έχετε πλεονεκτήματα που δεν έχουν οι άλλοι. Δεν θα χρειαζόταν να είστε τόσο έξυπνοι, επιτυχημένοι και όμορφοι όσο είναι οι άλλοι. Αυτή δεν είναι ποτέ η πραγματική αιτία για τα αισθήματα ανεπάρκειας και κατωτερότητας που έχετε! Η αλήθεια αυτή επιβεβαιώνεται από το γεγονός ότι βλέπετε τους πιο υπέροχους, τους πιο επιτυχημένους, τους πιο όμορφους ανθρώπους να έχουν συχνά μεγαλύτερα αισθήματα κατωτερότητας σε σχέση με άλλους που είναι λιγότερο υπέροχοι, λιγότερο επιτυχημένοι ή λιγότερο όμορφοι.

Αυτή η ανεπάρκεια και η κατωτερότητα εξυπηρετούν τον μεγάλο φαύλο κύκλο να κλείσει ακόμα περισσότερο. Και πάλι, η ασυνείδητη φωνούλα ισχυρίζεται: «Έχω αποτύχει. Το ξέρω ότι είμαι κατώτερος, αλλά ίσως αν μπορούσα απλώς να λάβω πολλή αγάπη, σεβασμό και θαυμασμό από τους άλλους θα αισθανόμουν την ικανοποίηση που ποθούσα εξ αρχής και την οποία μου την είχαν στερήσει, αναγκάζοντάς με έτσι να μισώ και να δημιουργήσω όλον αυτόν τον κύκλο. Ο θαυμασμός και ο σεβασμός των άλλων θα ήταν επίσης η απόδειξη ότι τότε ήμουν δικαιολογημένος, γιατί τώρα μπορώ να λάβω αυτό που μου αρνήθηκαν οι γονείς μου. Όμως αυτό θα δείξει επίσης ότι δεν είμαι τόσο άχρηστος όσο νομίζω πως είμαι κάθε φορά που αποτυγχάνω να ανταποκριθώ στις προδιαγραφές της παθολογικής συνείδησής μου».

Φυσικά, αυτές οι σκέψεις δεν αιτιολογούνται ποτέ συνειδητά. Παρ’ όλα αυτά, αυτός είναι ο τρόπος με τον οποίο επιχειρηματολογούν τα συναισθήματα κάτω από την επιφάνεια. Έτσι, ο κύκλος κλείνει εκεί που άνοιξε και η ανάγκη κάποιου να τον αγαπήσουν και να τον θαυμάσουν γίνεται ακόμα πιο παθολογική απ’ ότι ήταν αρχικά. Όλα τα σημεία αυτών των αλυσιδωτών αντιδράσεων κάνουν αυτή την ανάγκη πολύ ισχυρότερη. Εκτός αυτού, υπάρχει πάντα η υποψία ότι το μίσος ήταν αδικαιολόγητο (που ήταν), αλλά με μια διαφορετική έννοια. Η προσωπικότητα αισθάνεται ασυνείδητα ότι αν πράγματι υπάρχει τέτοια αγάπη, τότε το παιδί είχε δίκιο και οι γονείς σας ή όποιος άλλος δεν σας την έδωσε, είχαν άδικο. Έτσι, η λαχτάρα για αγάπη γίνεται όλο και πιο τεταμένη και έντονη με αδύναμα, αρρωστημένα και εντελώς ανώριμα κίνητρα. Επειδή αυτή η ανάγκη δεν μπορεί ποτέ να εκπληρωθεί (και όσο πιο φανερό γίνεται αυτό, τόσο μεγαλώνει η ενοχή) όλα τα σημεία του φαύλου κύκλου που ακολουθούν χειροτερεύουν καθώς η ζωή συνεχίζεται και δημιουργεί διαρκώς περισσότερα προβλήματα και συγκρούσεις. Μόνο όταν επιθυμείτε την αγάπη με έναν υγιή και ώριμο τρόπο που δεν κρύβει τα αρρωστημένα κίνητρα και μόνο όταν είστε διατεθειμένοι να αγαπήσετε στο βαθμό που επιθυμείτε να σας αγαπούν και με αυτόν τον τρόπο αναλάβετε το «ρίσκο της ζωής», μόνο τότε μπορείτε να αναμένετε την αγάπη.

Να θυμάστε ότι η ασθενής προσωπικότητα που έχει έναν ισχυρό φαύλο κύκλο, δεν μπορεί να πάρει αυτό το ρίσκο για όσο καιρό συνεχίζει να επιθυμεί μια ανώριμη, παιδαριώδη αγάπη. Εφ’ όσον δεν μπορεί να διακινδυνέψει τίποτα για την αγάπη, δεν ξέρει πώς να αγαπάει ώριμα. Το παιδί δεν πρέπει να πάρει αυτό το ρίσκο, ωστόσο ο ενήλικας πρέπει. Το εσωτερικό παιδί έχει μόνο την ανώριμη επιθυμία και τη λαχτάρα για αγάπη και θέλει να το αγαπούν και να το λατρεύουν, να το νοιάζονται και να το θαυμάζουν ακόμα και οι άνθρωποι που το άτομο δεν έχει καμία πρόθεση να τους αγαπήσει. Και σε αυτούς τους ανθρώπους που μπορεί να έχουν πρόθεση να αγαπήσουν σε κάποιο βαθμό, η αναλογία μεταξύ της προθυμίας τους να προσφέρουν και της παθολογικής ανάγκης να λάβουν αγάπη είναι πολύ άνιση. Εξαιτίας αυτής της βασικής αδικίας, ένα τέτοιο σύστημα δεν μπορεί να λειτουργήσει, επειδή ο θείος νόμος είναι πάντα δίκαιος. Δεν θα λάβετε ποτέ περισσότερα από όσα έχετε επενδύσει. Όταν επενδύσετε ελεύθερα, χωρίς αδύναμα και παθολογικά κίνητρα, μπορεί να μη λάβετε άμεσα αγάπη από την ίδια πηγή στην οποία επενδύσατε, αλλά τελικά θα επιστρέψει σε σας, αυτή τη φορά μέσα από έναν καλοήθη κύκλο. Αυτό που προσφέρετε προς τα έξω θα επιστρέψει σε σας, αρκεί να μην υποκύψετε στην αδυναμία να έχετε κίνητρο να αποδείξετε κάτι. Αν τα κίνητρά σας για την περιορισμένη αγάπη που προσφέρετε βασίζονται με ασυνείδητο τρόπο στο μεγάλο φαύλο κύκλο, δεν θα μπορέσετε ποτέ να λάβετε αγάπη, έστω κι αν κατά τύχη συναντήσετε κάποιον που θα μπορούσε ουσιαστικά να είναι σε θέση να αγαπήσει με πιο ώριμο τρόπο από ότι το περιβάλλον το οποίο συνήθως προσελκύετε με τις κρυφές τάσεις σας. Ας υποθέσουμε για του λόγου το αληθές, ότι όλες οι ανάγκες που έχετε για αγάπη θα μπορούσαν να ικανοποιηθούν ενώ εσείς επενδύετε μόνο ένα ελάχιστο των συναισθημάτων σας. Ακόμα και τότε δεν θα μπορούσε να ικανοποιηθεί ποτέ η ανάγκη σας, για τον απλούστατο λόγο ότι ο εσωτερικός πόνος σας χρειάζεται μια διαφορετική απάντηση. Η αγάπη που λαχταράτε έχοντας την εσφαλμένη ιδέα ότι αυτή θα σας φέρει στο σωστό δρόμο, δεν είναι η απάντηση. Με άλλα λόγια, ψάχνετε ένα φάρμακο που δεν είναι φάρμακο για την ασθένειά σας κι έτσι δεν θα χορτάσετε και δεν θα καθησυχάσετε την πείνα σας για αγάπη. Είναι σαν ένα απύθμενο πηγάδι. Με αυτόν τον τρόπο κλείνει ο κύκλος.

Η εργασία σας σε αυτό το μονοπάτι είναι να βρείτε αυτόν τον κύκλο μέσα σας και να τον βιώσετε, ιδιαίτερα ως προς το πού, πώς και σε σχέση με ποιον αυτός ζει μέσα σας. Όλα αυτά πρέπει πρώτα να γίνουν προσωπικό βίωμα προτού μπορέσετε να τον διαλύσετε πραγματικά. Αν επιτρέψετε σε αυτόν τον κύκλο να είναι μόνο μια διανοητική γνώση, χωρίς να τον βιώσετε ξανά συναισθηματικά, τότε αυτή η γνώση δεν θα σας βοηθήσει. Για να επαναλάβω: Αν δεν μπορείτε να εντοπίσετε τα διάφορα σημεία του φαύλου κύκλου στα συναισθήματά σας, η γνώση της ύπαρξη της αλυσιδωτής αντίδρασης θα είναι απλώς ένα ακόμα κομμάτι θεωρητικής γνώσης που αφομοιώσατε και που είναι εντελώς διαχωρισμένο από τα συναισθήματα σας. Ως εκ τούτου, μόλις ανακαλύψετε αυτόν τον κύκλο με την προσωπική εργασία σας μπορείτε να τον σπάσετε, αλλά μόνο αφότου συνειδητοποιήσετε σε ποια σφάλματα είχε βασιστεί. Θα πρέπει να δείτε ότι σαν παιδί ήσαστε δικαιολογημένοι που είχατε κάποια συναισθήματα, κάποιες συμπεριφορές, ανάγκες και αδυναμίες που όμως πλέον είναι ξεπερασμένες. Θα πρέπει επίσης να μάθετε να είστε ανεκτικοί με τα αρνητικά συναισθήματα σας. Θα πρέπει να τα κατανοήσετε. Θα πρέπει να ανακαλύψετε σε ποιο σημείο αποκλίνουν οι συναισθηματικές τάσεις σας, οι απαιτήσεις και επιθυμίες σας από τη συνειδητή γνώση σας. Ίσως γνωρίζετε πολύ καλά, ίσως ακόμα και να κηρύττετε, ότι πρέπει να προσφέρετε αγάπη και να μην ασχολείστε τόσο με το αν θα λάβετε. Όμως όλοι σας αποκλίνετε συναισθηματικά απ’ αυτή τη διανοητική γνώση. Πρέπει να συνειδητοποιήσετε πλήρως την αντίφαση προτού μπορέσετε να ελπίζετε να σπάσετε τον κύκλο. Μόνο όταν θα έχετε συνειδητοποιήσετε και απορροφήσει πλήρως όλα αυτά και συλλογιστείτε πάνω στον παραλογισμό κάποιων κρυφών συναισθημάτων θα αρχίσουν αυτά να αλλάζουν αργά και σταδιακά, όταν δεν θα περιμένετε πως θα αλλάξουν την ίδια στιγμή θα αντιλήφθητε τον παραλογισμό τους. Αυτό θα γίνει όταν θα τους αφήσετε χώρο και όταν συνειδητοποιήσετε ότι είναι δεμένα με τις συνήθειές σας. Αν ανακαλύπτετε συνεχώς τις λάθος τάσεις που έχουν αυτά τα συναισθήματα, αφότου έχετε κατανοήσει πόσο παιδαριώδη είναι, τότε και μόνο τότε θα αρχίσουν αυτά τα συναισθήματα σταδιακά να ωριμάζουν. Μέχρι στιγμής δεν έχετε συνειδητοποιήσει ότι συχνά τα συναισθήματά σας ήθελαν να λαμβάνετε περισσότερα από αυτά που ήσαστε πρόθυμοι να προσφέρετε. Επέμεναν επίσης να αγαπηθείτε κατ’ αποκλειστικότητα. Και εξακολουθείτε να ζείτε ασυνείδητα με το λάθος συμπέρασμα ότι αν κάποιο αγαπημένο σας πρόσωπο αγαπάει κάποιον άλλο, αυτό σημαίνει απαραιτήτως ότι αγαπάει εσάς πολύ λιγότερο. Όλα αυτά είναι ανώριμα και βασίζονται σε λάθος συμπεράσματα. Μόνο όταν ανεβάσετε αυτές τις συναισθηματικές αντιδράσεις στο συνειδητό θα μπορέσετε να τις αντιληφθείτε. Τότε θα αντιληφθείτε όλα τα σημεία του μεγάλου φαύλου κύκλου. Όταν τα συναισθήματα έρθουν στην επιφάνεια, θα είστε σε θέση να τα σκεφτείτε και να αναλογιστείτε με ποιον τρόπο και για ποιο λόγο αυτά είναι λάθος. Όταν θα τα αντιμετωπίσετε χωρίς να ντρέπεστε (την άγνοια, τον εγωισμό και την ανωριμότητά τους) και εφαρμόσετε τη συνειδητή γνώση σας πάνω τους, κάθε φορά που θα πιάνετε τον εαυτό σας να επιστρέφει στις παλιές, εσφαλμένες συναισθηματικές συνήθειες, το υποσυνείδητό σας θα σας αποκαλύπτει σταδιακά όλο και περισσότερα εσφαλμένα συμπεράσματα. Κάθε αναγνώριση θα σας βοηθήσει να διαλύσετε περισσότερο τον προσωπικό φαύλο κύκλο σας. Έτσι θα γίνετε ελεύθεροι και ανεξάρτητοι.

Η ανθρώπινη ψυχή εμπεριέχει όλη τη σοφία την αλήθεια. Όμως τα λάθος συμπεράσματα την κουκουλώνουν. Όταν τα συνειδητοποιήσετε και εργαστείτε πάνω σ’ αυτά σημείο προς σημείο, θα φτάσετε τελικά στο στόχο σας να ξεδιπλώσετε την εσωτερική φωνή της σοφίας που σας καθοδηγεί σύμφωνα με τη θεία συνείδηση, σύμφωνα με το ατομικό σας σχέδιο. Όταν οι θείοι νόμοι (οι γενικοί και οι προσωπικοί) παραβιάζονται από τις εσωτερικές και τις εξωτερικές σας αντιδράσεις, η θεία συνείδηση σας θα σας καθοδηγήσει αναπόφευκτα με τέτοιο τρόπο ώστε να αποκατασταθεί η τάξη και η ισορροπία στη ζωή σας. Θα προκύψουν καταστάσεις που θα μοιάζουν με τιμωρία, ενώ στην πραγματικότητα είναι το γιατρικό που θα σας βάλει πάλι στο σωστό δρόμο. Όπου και όποτε αποκλίνετε, θα πρέπει να αποκατασταθεί η ισορροπία ώστε μέσα από τις δυσκολίες σας να φτάσετε τελικά στο σημείο να αλλάξετε την εσωτερική κατεύθυνση σας. Δεν θα αλλάξετε απαραίτητα τις εξωτερικές και συνειδητές αντιδράσεις σας, αλλά τις ασυνείδητες και παιδαριώδεις απαιτήσεις και στόχους σας.

Έτσι, αγαπητοί μου φίλοι, εργαστείτε μέσα από τον φαύλο κύκλο και νιώστε με ποιον τρόπο αυτός είναι ενεργός στην προσωπική σας ζωή.

Υπάρχουν ερωτήσεις;

**Ερώτηση:** Τι συμβαίνει σε ένα παιδί που εκδηλώνει ανοιχτά μίσος και εχθρότητα; Θα έχει κι ένα τέτοιο παιδί αίσθημα ενοχής;

**Απάντηση:** Τα παιδιά εκδηλώνονται συχνά εξωτερικά. Κάθε φορά που ένα παιδί έχει ένα λεγόμενο ξέσπασμα, τα συναισθήματα πράγματι βγαίνουν στην επιφάνεια. Αλλά πάντα μαλώνουν το παιδί και έτσι μαθαίνει ότι αυτό που κάνει είναι «κακό». Αυτό ενισχύει την ανάγκη να μείνει κρυφό το αληθινό αίτιο αυτών των ξεσπασμάτων. Και ακόμα κι αν μερικές φορές το μίσος είναι τελείως συνειδητό, αργότερα συχνά καταστέλλεται. Στη συνέχεια, τα ίδια ξεσπάσματα μπορεί να συνεχίσουν εσωτερικά στον ενήλικα, ανεξάρτητα από την ηλικία του, και σταματούν μόνο όταν συνειδητοποιήσει τον φαύλο κύκλο. Μερικοί άνθρωποι μπορεί να αναπτύξουν μια ασθένεια που θα είναι μια μορφή παιδαριώδους ξεσπάσματος ή μπορεί απλά να κάνουν τη ζωή δύσκολη για τους γύρω τους. Τέτοιοι άνθρωποι προκαλούν με τη δυστυχία τους διαρκώς δυσκολίες στους άλλους με στόχο να επιβάλλουν τη θέλησή τους και την παθολογική παιδική ανάγκη τους να λάβουν την παιδική ουτοπία της τέλειας αγάπης και φροντίδας. Αυτό μπορεί να συμβεί σε διάφορους βαθμούς. Μερικές φορές είναι προφανές, άλλες φορές γίνεται πιο διακριτικά και πιο κρυφά. Οι άνθρωποι όταν επιδίδονται σε τέτοιες συμπεριφορές λένε: «Βλέπετε, είμαι δυστυχισμένος. Πρέπει να με φροντίσετε. Πρέπει να με αγαπάτε». Αυτό είναι ένα ξέσπασμα χωρίς την εξωτερική εκδήλωση του παιδιού. Ότι η εχθρότητα μπορεί να ξεσπάει ανοιχτά κατά την παιδική ηλικία δεν σημαίνει απαραίτητα ότι δεν μπορεί κάποιος να την καταπιέσει αργότερα.

**Ερώτηση:** Θα είχατε την καλοσύνη να μας πείτε τη διαφορά μεταξύ της ψυχής και του πνεύματος;

**Απάντηση:** Δεν έχετε μόνο ένα φυσικό σώμα, αλλά και διάφορα λεπτότερα σώματα. Κάθε λεπτοφυές σώμα αντιπροσωπεύει κάποια συγκεκριμένη πτυχή της ανθρώπινης προσωπικότητας. Όσο πιο εξελιγμένοι είστε, τόσο πολλά από αυτά τα λεπτοφυή σώματα διαλύονται μέχρι που τελικά να μείνει μόνο το αρχικό πνευματικό σώμα.

Τα διάφορα λεπτοφυή σώματα διαφέρουν στο βαθμό της πυκνότητάς τους. Το πυκνότερο είναι η ανθρώπινη μορφή, το φυσικό σώμα, τουλάχιστον από τη δική σας σφαίρα και προς τα πάνω. Υπάρχουν χαμηλότερες σφαίρες, προτού αρχίσει ο κύκλος της ενσάρκωσης, όπου η ύλη είναι πυκνότερη από τη δική σας. Είναι τόσο πυκνή που δεν μπορείτε ούτε να τη δείτε ούτε να την αγγίξετε. Σε ότι αφορά εσάς, αυτό που δεν μπορείτε να δείτε και δεν μπορείτε να αγγίξετε μπορεί να μπει στην κατηγορία της «λεπτοφυούς ύλης». Στην πραγματικότητα δεν είναι έτσι. Υπάρχει ύλη που είναι τόσο πυκνή που δεν μπορείτε να την δείτε μέσω της σωματικής σας αντίληψης, όπως δεν μπορείτε να δείτε και την ύλη που είναι λεπτότερη από τη δική σας. Θα μπορούσατε να περάσετε από μέσα της, όπως μπορεί να περάσει μέσα από τη δική σας ύλη ένα πνεύμα που δεν έχει ενσαρκωθεί. Όμως στο δικό σας πεδίο αντίληψης η πιο πυκνή ύλη είναι η σωματική ύλη. Για κάθε ζωή στη γη χρειάζεστε τη σωματική ύλη, αλλά την αφήνετε πίσω σας μετά από κάθε γήινη ζωή. Επίσης, σύντομα μετά τον λεγόμενο φυσικό θάνατο, αφήνετε πίσω σας άλλο ένα σώμα ύλης, λεπτότερο από το σωματικό. Στη συνέχεια μένετε με το ψυχικό σώμα ή αλλιώς, το σώμα των αισθημάτων. Σε αυτό το σώμα υπάρχουν όλα τα αισθήματα, οι εντυπώσεις, οι συμπεριφορές και οι τάσεις σας, με άλλα λόγια, η αληθινή, εσωτερική προσωπικότητά σας. Καθώς συνεχίζεται η εξέλιξη προς τον υψηλότερο βαθμό, το ψυχικό σώμα όπως και όλα τα άλλα σώματα διαλύονται και μόνο το πνεύμα, το αρχικό ον, παραμένει. Το πνεύμα είναι το άφθαρτο και το αιώνιο που ζει μέσα σας και που περιέχει τη θεία συνείδηση για την οποία σας μίλησα απόψε. Περιέχει όλη τη σοφία, όλη την αλήθεια και όλη την αγάπη, αλλά καλύπτεται από όλες αυτές τις επιστρώσεις.

**Ερωτών:** Σας ευχαριστώ πολύ.

**Ερώτηση:** Όταν ένας άνθρωπος κοιμάται, η ψυχή μένει στο σώμα ή φεύγει προσωρινά για να αναζωογονηθεί;

**Απάντηση:** Φεύγει προσωρινά. Υπάρχουν διάφορα λεπτοφυή σώματα που φεύγουν από το φυσικό σώμα σε διάφορες καταστάσεις αναισθησίας. Συνήθως, στη διάρκεια του ύπνου το σώμα των αισθημάτων απομακρύνεται από το φυσικό σώμα, κάποιες φορές περισσότερο, άλλες λιγότερο. Παράγει τις εικόνες που σε ένα όνειρο μεταφράζονται σε σύμβολα. Αν το σώμα των αισθημάτων παρέμενε στο φυσικό σώμα κατά τη διάρκεια του ύπνου, ο ύπνος δεν θα ήταν βαθύς. Θα ήταν ένας ανήσυχος ύπνος. Αλλά κατά τη διάρκεια του βαθύ ύπνου, το σώμα των αισθημάτων ή αλλιώς η ψυχή, βρίσκεται έξω από το φυσικό σας σώμα. Αυτή είναι η σωματική ανάπαυση. Το σώμα των αισθημάτων μπορεί να απομακρυνθεί λίγο πιο κοντά ή πιο μακριά. Είναι σαφές;

**Ερώτηση:** Ναι. Πρέπει κάποιος να κοιμηθεί βαθιά για να ξεκουραστεί ή μήπως αρκεί ένας ελαφρύς ύπνος;

**Απάντηση:** Όσο πιο βαθύς ο ύπνος, τόσο περισσότερο ξεκουράζεστε. Το καταλαβαίνετε αυτό όταν ξυπνάτε. Αν έχετε κοιμηθεί βαθιά, αισθάνεστε πιο ξεκούραστοί από ότι αισθάνεστε όταν κοιμάστε ελαφριά. Όσο πιο βαθύς ο ύπνος, τόσο περισσότερο απομακρύνετε το σώμα των αισθήσεων από το φυσικό σας σώμα.

**Ερωτών:** Έχω γνωρίσει κάποιους ανθρώπους που μπορούν να χαλαρώσουν για δέκα λεπτά και να είναι πλήρως αναζωογονημένοι.

**Απάντηση:** Εάν ο ύπνος είναι αρκετά βαθύς, ένας δεκάλεπτος ύπνος θα σας ξεκουράσει περισσότερο από μια ολόκληρη νύχτα άστατου και ταραγμένου ύπνου, όπου το σώμα των αισθήσεων δεν μπορεί να απομακρυνθεί εντελώς λόγω των εντάσεών σας.

**Ερωτών:** Σας ευχαριστώ.

**Ερώτηση:** Ένα άλλο πνεύμα μου είπε κάποτε ότι είναι καλό να κάνουμε μια μεγάλη προσευχή και έναν διαλογισμό. Μετά από μερικά χρόνια αυτό μου έγινε συνήθεια. Πριν από λίγο καιρό, όταν σας ρώτησα σχετικά μ’ αυτό, είπατε ότι αυτό μπορεί να μην είναι καλό επειδή υπάρχει μια ακαμψία και μια συνήθεια σε μια τέτοια προσευχή και ότι θα πρέπει να προσπαθήσουμε να ξεμάθουμε αυτό που κάναμε τότε. Αναρωτιόμουν γιατί μας είπε ένα υποθετικά εξελιγμένο πνεύμα να κάνουμε κάτι που έχει τη μορφή συνήθειας;

**Απάντηση:** Όταν ένα άτομο έρχεται για πρώτη φορά σε ένα πνευματικό μονοπάτι εξέλιξης και δεν είναι συνηθισμένο να προσεύχεται ή να συγκεντρώνεται, τέτοιοι διαλογισμοί είναι καλοί για την πειθαρχία. Είναι προτιμότερο να μάθετε να συγκεντρώνεστε μέσα από την προσευχή και το διαλογισμό, καθώς έτσι οι σκέψεις σας ακολουθούν μια συγκεκριμένη διαδικασία κάθαρσης και οικοδομείτε ένα είδος συνειδητότητας. Μαθαίνετε να καλλιεργείτε ανιδιοτελείς σκέψεις. Οι σκέψεις σας ανυψώνονται με την προσευχή και ανοίγουν έτσι το δρόμο προς ένα μεταγενέστερο στάδιο της εξέλιξής σας. Οπότε η δύναμη της συγκέντρωσης μπορεί να συνδυαστεί με την καλλιέργεια εποικοδομητικών και ανιδιοτελών σκέψεων, όπως γίνεται στην προσευχή. Βεβαίως, μπορεί να μάθει κανείς να συγκεντρώνεται για οποιοδήποτε θέμα, αλλά είναι καλύτερο να το μάθει με αυτόν τον τρόπο παρά μέσα από κοινότυπα πράγματα. Οπότε βλέπετε, σ’ αυτό το μονοπάτι είναι απαραίτητος ο καθαρισμός της διαδικασίας της σκέψης όπως γίνεται με την προσευχή αλλά και τη συγκέντρωση. Μπορείτε να μάθετε και τα δύο χωριστά, αλλά είναι εξίσου καλό να τα συνδυάσετε. Μόλις αποκτήσει κάποιος πειθαρχία, πρέπει να προφυλαχθεί από τη ρουτίνα της προσευχής που την καθιστά άκαμπτη και χωρίς ζωντάνια.

Στις διαφορετικές φάσεις της εξέλιξης του ατόμου εφαρμόζονται διαφορετικές δραστηριότητες και συμπεριφορές. Αφού θα έχετε φτάσει σε κάποιο σημείο, θα ήταν από πολλές απόψεις βλαβερό να παραμείνετε σε μια άκαμπτη ρουτίνα. Αν η προσευχή σας δεν δονείται πια, είναι καλύτερο να κάνετε σύντομες προσευχές που αλλάζουν σύμφωνα με τις ανάγκες σας σε κάθε στάδιο της παρούσας εξέλιξής σας και να δίνετε προσοχή στις σημερινές δυσκολίες σας και στα εσωτερικά εμπόδια. Η δύναμη της συγκέντρωσης που έχετε μάθει μπορεί στη συνέχεια να χρησιμοποιηθεί για να ανακαλύψετε τον εαυτό σας σε όλη την εργασία που κάνετε σε αυτό το μονοπάτι. Αυτό είναι πολύ πιο παραγωγικό από το να επαναλαμβάνετε συνεχώς το ίδιο στο μυαλό σας. Τα παιδιά της πρώτης τάξης μαθαίνουν διαφορετικά πράγματα από αυτά που θα μάθουν αργότερα.

Να είστε όλοι σας ευλογημένοι, όλοι όσοι είστε εδώ, όλοι οι φίλοι μου που διαβάζουν αυτά τα λόγια, όλοι οι αγαπημένοι σας, οι οικογένειές σας και οι φίλοι σας. Πάρτε αυτές τις ευλογίες μαζί σας, επιτρέψτε τους να δυναμώσουν το κουράγιο σας και τη δύναμη της θέλησης σας στο μονοπάτι της ανακάλυψης του εαυτού σας. Αυτή είναι η μόνη δυνατή απελευθέρωση, η απελευθέρωση από όλα τα εσφαλμένα συμπεράσματά σας, η απελευθέρωση από τις παθολογικές υψηλές προδιαγραφές που σας κάνουν να αισθάνεστε ένοχοι και ανάξιοι γι’ αυτό που θέλει ο Θεός να έχετε: ευτυχία, φως, αγάπη. Να είστε εν ειρήνη, αγαπημένοι μου φίλοι. Να είστε εν Θεώ.